Kommissionens beslutning

af 15. april 2002

om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Den Slovakiske Republik i førtiltrædelsesperioden

(2002/299/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), ændret ved forordning (EF) nr. 2252/2001(3), særlig artikel 3, stk. 2, og

ud fra følgende betragtninger:

(1) I henhold til artikel 4, stk. 5, i Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(4), senest ændret ved forordning (EF) nr. 2500/2001(5), godkendte Kommissionen den 17. november 2000 et program for landbrug og udvikling af landdistrikter for Den Slovakiske Republik ved afgørelse K(2000) 3327 endelig.

(2) Den slovakiske regering og Kommissionen, der handler på Det Europæiske Fællesskabs vegne, undertegnede den 26. marts 2001 den flerårige finansieringsaftale om de tekniske, juridiske og administrative regler for gennemførelsen af Sapard-programmet.

(3) I henhold til forordning (EF) nr. 1266/1999 kan det krav om forhåndsgodkendelse, der er fastsat i samme forordnings artikel 12, stk. 1, fraviges på grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser. Forordning (EF) nr. 2222/2000 indeholder nærmere regler for, hvordan analyserne skal gennemføres.

(4) De slovakiske myndigheder har udpeget Sapard-kontoret under Landbrugsministeriet til at gennemføre foranstaltningerne vedrørende "investeringer i landbrugsbedrifter", "forbedring af forarbejdningen og afsætningen af landbrugsprodukter og fiskerivarer", "spredning af aktiviteterne i landdistrikterne; kun investeringer, der ikke omfatter infrastrukturer", "skovbrug" og "jordfordeling" som defineret i det program for landbrug og udvikling af landdistrikterne, der blev godkendt for Den Slovakiske Republik ved afgørelse K(2000) 3327 endelig. Finansministeriets afdeling for nationale fonde er blevet udpeget til at varetage de finansielle funktioner, der skal udøves i forbindelse med gennemførelsen af Sapard-programmet.

(5) Den 25. januar 2002 fremlagde de slovakiske myndigheder den reviderede liste over støtteberettigede udgifter i henhold til artikel 4, stk. 1, afsnit B, i den flerårige finansieringsaftale. Kommissionen har ikke rejst indvendinger mod denne liste.

(6) I henhold til forordning (EF) nr. 1266/1999 og forordning (EF) nr. 2222/2000 har Kommissionen analyseret den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser og fastslået, at Den Slovakiske Republiks gennemførelse af ovennævnte foranstaltninger er i overensstemmelse med artikel 4-6 i og bilaget til forordning (EF) nr. 2222/2000 og minimumskriterierne i bilaget til forordning (EF) nr. 1266/1999.

(7) Sapard-kontoret under landbrugsministeriet har på tilfredsstillende måde opfyldt følgende nøglekriterier for at blive godkendt: skriftlige procedurer, adskillelse af opgaver, kontrol før projektgodkendelse og før betaling, betalingsprocedurer, regnskabsprocedurer, edb-sikkerhed, intern revision og, hvor det er relevant, regler om offentlige indkøb.

(8) Finansministeriets afdeling for nationale fonde har på tilfredsstillende måde opfyldt følgende kriterier for de finansielle funktioner, den skal udøve i forbindelse med gennemførelsen af Sapard-programmet for Den Slovakiske Republik: revisionsspor, finansforvaltning, modtagelse af midler, udbetaling til Sapard-kontoret, edb-sikkerhed og intern revision.

(9) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til Sapard-kontoret under Landbrugsministeriet og Finansministeriets afdeling for nationale fonde i Den Slovakiske Republik at forvalte støtten decentralt.

(10) Da Kommissionens kontrol er baseret på et operationelt, men ikke opererende system, er det derfor hensigtsmæssigt foreløbigt at overlade forvaltningen af Sapard-programmet til Sapard-kontoret under Landbrugsministeriet og Finansministeriets afdeling for nationale fonde.

(11) Fuldstændig overdragelse af forvaltningen af Sapard-programmet kan først overvejes, efter at yderligere kontrol for at sikre, at systemet fungerer tilfredsstillende, er foretaget, og efter at eventuelle henstillinger, som Kommissionen måtte afgive om overdragelse af forvaltningen af støtte til Sapard-kontoret under Landbrugsministeriet og Finansministeriets afdeling for nationale fonde, er fulgt -

VEDTAGET FØLGENDE BESLUTNING:

Artikel 1

Kravet om, at Kommissionen på forhånd skal godkende Den Slovakiske Republiks udvælgelse af projekter og indgåelse af kontrakter, fraviges hermed.

Artikel 2

Forvaltningen af Sapard-programmet overdrages foreløbigt til:

1. Sapard-kontoret under Landbrugsministeriet i Den Slovakiske Republik, Dobrovicova 12, SK-81 266 Bratislava, til at gennemføre foranstaltningerne vedrørende "investeringer i landbrugsbedrifter", "forbedring af forarbejdningen og afsætningen af landbrugsprodukter og fiskerivarer", "spredning af aktiviteterne i landdistrikterne; kun investeringer, der ikke omfatter infrastrukturer", "skovbrug" og "jordfordeling" som defineret i det program for landbrug og udvikling af landdistrikterne, der blev godkendt ved afgørelse K(2000) 3327 endelig, og

2. Finansministeriets afdeling for nationale fonde, Den Slovakiske Republik, Stefanovicova 5, SK-81 782 Bratislava, der skal udøve de finansielle funktioner, der skal udføres i forbindelse med gennemførelsen af Sapard-programmet for Den Slovakiske Republik.

Udfærdiget i Bruxelles, den 15. april 2002.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 253 af 7.10.2000, s. 5.

(3) EFT L 304 af 21.11.2001, s. 8.

(4) EFT L 161 af 21.6.1999, s. 87.

(5) EFT L 342 af 27.12.2001, s. 1.